**Správa o účasti verejnosti na tvorbe právneho predpisu**

Verejnosť bola informovaná o príprave návrhu nariadenia vlády Slovenskej republiky, ktorým sa ustanovujú citlivé oblasti a zraniteľné oblasti a to prostredníctvom portálu Slov-Lex formou Predbežnej informácie ( PI/2016127 zo dňa 5. 9. 2016)  s možnosťou zapojiť sa do jeho prípravy formou zasielania podnetov alebo návrhov v intenciách vecného zamerania navrhovaného právneho predpisu.

Ministerstvo hospodárstva Slovenskej republiky v súvislosti s prípravou tohto materiálu oslovilo podnikateľské subjekty s otázkou ich záujmu zapojenia sa do konzultácií. Vzhľadom na to, že žiaden zo subjektov neprejavil záujem konzultovať pripravované nariadenie vlády, Ministerstvo hospodárstva Slovenskej republiky rozhodlo o tom, že k danému materiálu nie je potrebné vykonať konzultácie.

Ministerstvo životného prostredia Slovenskej republiky prerokovalo na stretnutí dňa 24. novembra 2016 so zástupcami Ministerstva pôdohospodárstva a rozvoja vidieka Slovenskej republiky, Slovenskej poľnohospodárskej a potravinárskej komory, Agrárnej komory Slovenska, Ústredného kontrolného a skúšobného ústavu a  riešiteľmi úlohy prehodnotenia zraniteľných oblastí, ktorými sú pracovníci Výskumného ústavu vodného hospodárstva a Slovenského hydrometeorologického ústavu, materiál „Revízia zraniteľných oblastí pre smernicu Rady 91/676/EHS“, ktorá je podkladom nariadenia vlády Slovenskej republiky, ktorým sa ustanovujú citlivé oblasti a  zraniteľné oblasti.

Na stretnutí bol bez pripomienok odsúhlasený zoznam obcí zaradených do zraniteľných oblastí. Tento zoznam tvorí prílohu č. 1 nariadenia vlády Slovenskej republiky, ktorým sa ustanovujú citlivé oblasti a zraniteľné oblasti.